**МКОУ «Косякинская СОШ» Кизлярского района РД**

**Абакаров М.Р.**

**Дарсла тема:** М-Ш.Г!исаев «Нешанас саб иш деза»

**Дарсла мурад:** делч!унти тикрардарни, сагати багьудлуми касни, неш дунъяличир бег!лара дурхъаси адам риъниличила ихтилат дураберк!ни.

**Дарсла г!яг!ниахълуми:**

**Дарсла башри.**

**l. Дурх1ни дарсличи х!ядурбарни.**

Салам, ах!ерти дурх!ни! Салам, х!урматла г!ях!ли!

Ишбарх!и нушала г!ядатласиах!енси дарс саби – абхьибси дарс саби. **(слайд 1)** Абхьибси дарсла тема саби, доскаличи х!ердик!ех!е М-Ш.Г!исаев «Нешанас саб иш деза»  **(слайд 2)**

Дарсла мурад саби, дурх1ни, делч!унти тикрардарни, сагати багьудлуми касни, неш дунъяличир бег!лара дурхъаси адам риъниличила ихтилат дураберк!ни.

**ll. Дурх!начил нешла мезличила, нешличила ихтилат дураберк!ни.**

Бех!бихьес дигулра ишбарх!ила дарс ишдигъунти дугьбачил: «Неш дигусилис, нешла мезра дигахъу» **(слайд 3**-илди гъай)

— Чили сари дурх!ни нушазир нешла мез руркъяхъес иштяхI акIахъубти?

- Нешли сари.

Дарган мезла мягIни-хIялра, давлара дагьахъурси , насихIятчира, кумекчира ил сари. Нешла мез дагьахъни бегIтала бегIлара гьалабси ва сахаватси чебла саби.

Миллатла мезлис «нешла мез» ирули бирар. Илди гьариллис дурхъати сари. Сунела миллатла мез ункъли дални гьарил адамла чараагарси чебла саби.

Чили черях1диру, нушани ах1и, нушала нешла мез? Чи пикрих1елхъана ишдигъунти дугьбачила?

Нешла мез детахъалли.

Ну пях!ли ретихъулра.

Нешла мез хъумкартасли.

Бег!ти агар язихъра. **(слайд 4**– эти слова)

Чили бурес вирару, дурх!ни, х!ушазивад нешличила назму? ( - «Нешла мез-дурхъати мез…» )

Нешла мез – дурхъати мез

Рирх!ерирус хъумартес,

Х!ядурлира мурталра

Илдачилцун гъайрик1ес.

Неш дигуси адамлис

Дигахъу нешла мезра

Нешла мез хъумартеси

Виъмайаб дарган цалра.

Ишди назмула тугъи х1ушаб балгаван мурталра зайдик1ули калаб! Х1ушаб дарган мезлара, даргала литературала дурсри бег1лара дигутили ва ах1ертили детааб!

**lll. Хъулиб хъарбарибси ахтардибарни:** гьала-гьала хъулиб белч!ахъес хъарбарибси М-Ш.Г!исаевла г!ямру ва творчестволичила чили-биалра буру, к!инайс биалли М-Ш.Г!исаевла «Нешанас саб иш деза» х!ербирех!е **(слайд 5- сурат** М-Ш.Г!исаевла**)**

Нушани балуливан М-Ш.Г!исаев ак!убси сай Лавашала районнизив, гьат!ира сегъунти поэтуни баладая, дурх!ни, х!ушани Лавашала районнизиб ак!убти?

Авалра поэтличила къант!ли бурахъес:

1. Рабадан Нуров **(слайд 6)**
2. Гъазимбег Бях!яндов **(слайд 7)**
3. Сукъур Кьурбан **(слайд 8)**
4. Гъазимях!яммад Юсупов **(слайд 9)**
5. Зияудинкьади **(слайд 10)**

Илдачила нушани пахрубарес г!яг!нибиркур, нушала районнизиб ак!убти поэтуни сабни багьандан.

**IV. Дарсла тема саркъахъили чеббурни:**

**«Нешанас саб иш деза»**

**V. Дарсла темаличила ихтилат дураберк1ни. Суалти ва х1янчурби.**

Нешаначила се бурес дирудаял х!ушани, белк1еная гьарилли вавала к!ап!иличи бирех!е жагаси вава нушала нешанас (лерилра дунъяла вавни дурчис нешлис, арадеш биубли дигулра, пикрибарибси назму)

Лер нушала нешличила назмурти ва илдачи далдикибти суратуни. Ца камси замана х!ердилзех!е илди суратуначи ва лех!ирхъех!е нешлис белч!унси далайличи ( макьамличи бушибси **слайд** – нешла сурат, гьарил суратличил барх назмура)

Дунъяличир кIел берхIи дуили сари нуша акIубхIейчирад кьисматли пешкешдирути — ца заклизибси лебтасван вегIлисра шалабикIуси, итил — ванзаличибси сунесра **неш** или у бихьибси, вегIлис хасли ванабикIуси.

Секьяйда иру урус мезли ва англияла мезли «Неш»? (атлас-словарьлизирти мисалти чедаахъес)

Даргала дахъал назмурти лер нешличила делк!унти, сегъунти назмурти даладая х!ушани (илди дурахъес гьариллизи ца-ца)

Наб дигахъира иш назму х!ушани макьамличи бушили белч!и. **(слайд 11)**

НЕШЛИС

Ах!ерси, неш, ах!ерси,

Х!ед саб далай буч!уси.

Г!язизси, неш, г!язизси

Х!ед саб савгъатбируси.

Арали ратаби х!у

Лералли дунъяличир,

Х!ед дулгех!е гьар даим

Буч!уси далайлизир.

Неш!!! Сецад жагасил ил дев! Сецад ахъсил! Сецад чебяхIсил! Мурхьсил! …Ил девлис кьимат бедес цалра адамли виубси ахIен сецад далуйти, назмурти, …пешкешдариб виалра. Иш ванзаличиб се гIяхIси леб биалра, ил нешла кумекличил саби бетаурси. БерхIиличирра илала дяхI шалати сари викIалра хатIа бетхIерар.

Даширая дунъяла лебилра нешанас чусра чула дурхIнасра арадеш, талихI, гьарбизуни, ванзаличиб баракат, даршуси зак дулгехIе! ДурхIначи ва илдала дурхIначи хIулкIули деркIаб илдани лерилра чула гIямру.

**VI. Дурх1нала бажарди, пикрибик1ни кьиматлабарни.**

**Хъули х!янчи бедни:** М-Ш.Г!исаевла «Нешанас саб иш деза» (ца бут!а урк!иличиб багьес)

Ишбарх!ила нушала дарс ахирличи бикили саби, дурх!ни х!ушаб халаси баркала.